Diari Oficial de la Generalitat Valenciana


Sumari del DOGV 5639, del 14-11-2007 (2007/13702)

RESOLUCIÓ de 8 de novembre de 2007, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del conveni de col·laboració entre el Ministerio de Medio Ambiente, la Conselleria de Medi Ambient, Aigua, Urbanisme i Habitatge i l'empresa pública Ciutat de les Arts i de les Ciències, SA, per a cofinançar la realització de les distintes activitats de la 27ª Reunió del Plenari del Grup Intergovernamental sobre Canvi Climàtic.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5639

Data del DOGV
:   14-11-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/13720


Data del document
:   08-10-2007

Organisme emissor
:   Conselleria de Presidència

Tipus de document
:   Resolució

Descriptors 

:   * Ciutat de les Arts i de les Ciències, SAU
    * València
    * administració central
    * acta de congrés
    * cooperació administrativa
    * canvi climàtic

RESOLUCIÓ de 8 de novembre de 2007, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del conveni de col·laboració entre el Ministerio de Medio Ambiente, la Conselleria de Medi Ambient, Aigua, Urbanisme i Habitatge i l'empresa pública Ciutat de les Arts i de les Ciències, SA, per a cofinançar la realització de les distintes activitats de la 27ª Reunió del Plenari del Grup Intergovernamental sobre Canvi Climàtic. [2007/13494]  
Subscrit, després de la tramitació prèvia reglamentària, entre el Ministeri de Medi Ambient, la conselleria de Medi Ambient, Aigua, Urbanisme i Habitatge i l'empresa pública Ciutat de les Arts i les Ciències, SA, el dia 1 d'octubre de 2007, un conveni de col·laboració per a cofinançar la realització de les distintes activitats de la 27ª Reunió del Plenari del Grup Intergovernamental sobre Canvi Climàtic, en compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 1483/2007, i que figura com a annex d'esta resolució.  
Valencia, 8 de novembre de 2007.- El director general de Relacions amb les Corts i Secretariat del Consell: Ángel Mompó Romero.  
Conveni de col·laboració entre el Ministeri de Medi Ambient; la conselleria de Medi Ambient, Aigua, Urbanisme i Habitatge de la Generalitat, i l'empresa pública Ciutat de les Arts i de les Ciències, SA, per a cofinançar la realització de les distintes activitats de la 27ª Reunió del Plenari del Grup Intergovernamental d'Experts sobre Canvi Climàtic  
Madrid, 1 d'octubre de 2007  
REUNITS  
D'una part, la Sra. Cristina Narbona Ruiz, ministra de Medi Ambient, per raó del nomenament mitjançant el Reial decret 558/2004, de 17 d'abril (BOE de 18 d'abril), fent ús de les atribucions que li confereix la disposició addicional tretze, en relació amb l'article 6 de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999, de 13 de gener, i en representació del Ministeri de Medi Ambient.  
D'una altra part, el Sr. José Ramón García Antón, conseller de Medi Ambient, Aigua, Urbanisme i Habitatge de la Generalitat, pe raó del nomenament mitjançant el Decret 8/2007, de 28 de juny, del president de la Generalitat (DOGV 5545, de data 29 de juny de 2007), en representació d'aquesta i expressament facultat per a aquest acte per acord del Consell de la Generalitat de data 21 de setembre de 2007.  
I d'una altra, el Sr. Gerardo Camps Devesa, conseller d'Economia, Hisenda i Ocupació i president del Consell d'Administració de Ciutat de les Arts i de les Ciències, SA (d'ara en avant CACSA) segons consta en l'escriptura pública atorgada el 25 de setembre de 2003, davant del notari de València, Sr. Manuel Ángel Rueda, núm. 2025 del seu protocol; entitat domiciliada a València, c/ Prolongació del Passeig de l'Albereda, 48 entresòl i proveïda de CIF: A-46483095.  
Els representants més amunt esmentats es reconeixen mútuament capacitat jurídica suficient, i subscriuen en nom de les respectives entitats aquest document i, a aquest efecte,  
EXPOSEN  
I. Que per raó del Reial decret 553/2004, de 17 d'abril, pel qual es reestructuren els departaments ministerials, el Ministeri de Medi Ambient és l'encarregat de la proposta i l'execució de la política del Govern en matèria de medi ambient.  
II. Que el Reial decret 1477/2004, de 18 de juny, pel qual es desenvolupa l'estructura orgànica bàsica del Ministeri de Medi Ambient, posa èmfasi en el fet que el desenvolupament de la política ambiental ha de tenir en compte l'enfocament adoptat en les institucions internacionals i integrar-se en les polítiques i accions de la Unió Europea.  
III. Que el Ministeri de Medi Ambient és el punt focal d'Espanya davant del Grup Intergovernamental sobre Canvi Climàtic de les Nacions Unides.  
IV. Que l'Estatut d'Autonomia de la Comunitat Valenciana, aprovat per la Llei orgànica 5/1982, d'1 de juliol, i reformat per la Llei orgànica 1/2006, de 10 d'abril, estableix en l'article 17 que la Generalitat protegirà el medi ambient, la diversitat biològica, els processos ecològics i altres àrees d'especial importància ecològica. Així mateix, les competències de la Generalitat en matèria de canvi climàtic estan conferides a la conselleria de Medi Ambient, Aigua, Urbanisme i Habitatge, d'acord amb el Decret 7/2007, de 28 de juny, del president de la Generalitat, pel qual es determinen les conselleries en què s'organitza l'administració de la Generalitat.  
V. Que la 25 Sessió plenària del Grup Intergovernamental sobre Canvi Climàtic (IPCC en les sigles angleses) celebrada a Maurici del 26 al 28 d'abril de 2006, va acceptar l'oferiment oficial d'Espanya que la 27ª Sessió de l'IPCC es realitzarà a València (Espanya) i que, per tant, Espanya, a través del Ministeri de Medi Ambient, ha adquirit el compromís en ferm de celebrar la reunió a València.   
VI. Que la ciutat de València va ser elegida per a la realització de l'esmentada sessió de l'IPCC tenint en compte l'especial rellevància que poden tenir els potencials impactes del canvi climàtic a les zones de transició climàtica i, en particular, al Mediterrani.  
VII. Que aquesta reunió serà de gran rellevància, atés que el seu objectiu principal és l'aprovació de l'Informe de síntesi i l'adopció del Quart informe d'avaluació (AR4) de l'IPCC, que posteriorment serà presentat en la 13 Conferència de Parts de la Convenció Marc de Nacions Unides sobre Canvi Climàtic.  
VIII. Que l'aprovació i publicació del Quart informe d'avaluació (AR4) del l'IPCC, comportarà un avanç molt significatiu en el coneixement científic, tècnic i socioeconòmic del canvi climàtic i constituirà un dels elements clau per als governs a l'hora de fixar els compromisos de les parts per al segon període de compromís del Protocol de Kyoto.  
IX. Que, de conformitat amb el que s'ha exposat, del 12 al 17 de novembre de 2007 tindrà lloc a València la 27ª Sessió plenària del Grup Intergovernamental sobre Canvi Climàtic, dependent del Programa de Nacions Unides per al Medi Ambient i de l'Organització Meteorològica Mundial.  
X. Que CACSA és l'empresa pública de la Generalitat encarregada de la promoció, organització i gestió de totes les activitats que requereix la preparació, construcció, posada en funcionament i explotació del projecte Ciutat de les Arts i de les Ciències de València. El projecte gestionat per CACSA pretén promoure la cultura, la ciència i la tecnologia i l'oci cultural i intel·ligent, per mitjà del desenvolupament d'accions d'elevat grau formatiu, informatiu i recreatiu, que contribuïsquen a l'acostament de la ciència, les arts i la naturalesa als ciutadans.  
XI. Que, d'acord amb la Secretaria del Grup Intergovernamental sobre Canvi Climàtic, la reunió se celebrarà al Museu de les Ciències Príncep Felipe de València, dependent de la Generalitat, d'acord amb els requeriments i el pressupost que s'adjunten com a annex.  
A aquest efecte, se subscriu aquest conveni de col·laboració, sota les següents  
CLÀUSULES  
Primera. Objecte del conveni  
L'objecte d'aquest conveni és articular, de conformitat amb el que preveu el paràgraf segon de l'article 28.1 de la Llei 38/2003, de 17 de novembre, general de subvencions, la subvenció nominativa a la Generalitat Valenciana prevista en la Llei 42/2006, de 28 de desembre, de pressupostos generals de l'Estat per a l'any 2007, com també la subvenció nominativa de la Generalitat a favor de CACSA, destinades a sufragar les activitats d'organització, suport i realització de la 27ª Reunió del Plenari del Grup Intergovernamental sobre Canvi Climàtic.   
Segona. Duració  
La vigència d'aquest conveni s'estendrà des de la data de la firma fins a la realització que estarà determinada per la clausura de la reunió i la liquidació dels treballs i activitats exercits durant aquesta i que, en tot cas, no podrà excedir del 31 de desembre de 2007.  
Tercera. Pressupost  
El pressupost per a la realització dels treballs i activitats relacionats amb la 27ª Reunió del Plenari del Grup Intergovernamental sobre Canvi Climàtic és d'un milio dos-cents cinquanta-sis mil nou-cents quaranta-vuit euros (1.256.948 € euros), segons s'especifica en l'annex d'aquest conveni.   
Quarta. Finançament  
El Ministeri de Medi Ambient aportarà, per a sufragar les despeses que origina la realització de la reunió, la quantitat de set-cents mil euros (700.000 € euros) del cost detallat en l'annex d'aquest conveni. Aquesta quantitat serà satisfeta a càrrec de la partida pressupostària 07.51.006C.671, «Transferència a la Generalitat Valenciana per a Reunió IPCC».  
La conselleria de Medi Ambient, Aigua, Urbanisme i Habitatge de la Generalitat aportarà la quantitat de cinc-cents cinquanta-sis mil nou-cents quarant-vuit euros (556.948 € euros) per al finançament de la reunió, import que representa la quantitat restant del cost detallat en l'annex d'aquest conveni. Aquesta aportació s'efectuarà a càrrec de la línia de subvenció T6258000, '27ª reunió IPCC sobre Canvi Climàtic'i nominativa a favor de CACSA, de l'annex de transferències corrents del programa 442.60 dels pressupostos de la Generalitat per a l'exercici 2007.   
Cinquena. Obligacions de les parts  
El Ministeri de Medi Ambient, a la firma d'aquest conveni, transferirà la dotació econòmica prevista en la clàusula quarta a la conselleria de Medi Ambient, Aigua, Urbanisme i Habitatge de la Generalitat Valenciana.  
De la mateixa manera, la conselleria de Medi Ambient, Aigua, Urbanisme i Habitatge, a la firma d'aquest conveni, durà a terme l'oportuna transferència a CACSA del 40% del total de la dotació econòmica prevista en la clàusula quarta, d'acord amb el règim de bestretes previstes en l'article 47 bis de la Llei d'hisenda pública de la Generalitat Valenciana i el 60% restant es pagarà a la justificació total de les despeses, per mitjà de la presentació i aprovació del compte justificatiu previst en l'article 30 de la Llei 38/2003, de 17 de novembre, general de subvencions.  
CACSA durà a terme totes les actuacions necessàries per a la celebració de la 27ª Reunió del Plenari del Grup Intergovernamental d'Experts sobre Canvi Climàtic, d'acord amb les condicions previstes en l'annex a aquest conveni. Amb aquest fi s'autoritza, a l'efecte de l'article 29 de la Llei 38/2003, de 17 de novembre, general de subvencions, que s'ha de subcontractar l'execució del 100% de les activitats necessàries per a la realització de l'esdeveniment.  
Sisena. Comissió de Seguiment  
Per al desenvolupament i el seguiment d'aquest conveni es constituirà una Comissió formada per tres representants, un del Ministeri de Medi Ambient, un altre de la conselleria de Medi Ambient, Aigua, Urbanisme i Habitatge de la Generalitat i un altre de CACSA, que actuaran com a responsables del seguiment de les actuacions necessàries per a la realització de la reunió i l'aplicació d'aquest conveni.  
Setena. Justificació  
CACSA haurà de justificar, abans del 30 de novembre de 2007, les despeses derivades de l'organització i realització de l'esdeveniment, d'acord amb el que preveu la Llei 38/2003, de 17 de novembre, general de subvencions, per mitjà de factures de les despeses que per aquest concepte haja realitzat o qualsevol altre document que justifique fefaentment els costos propis en què l'empresa ha incorregut.  
Per la seua banda, la conselleria de Medi Ambient, Aigua, Urbanisme i Habitatge presentarà, abans del 31 de desembre de 2007, davant del Ministeri de Medi Ambient, el compte justificatiu per la part de les despeses es corresponga amb l'aportació realitzada per aquest. El referit compte justificatiu inclourà la declaració de les activitats realitzades i el seu cost, amb el desglossament de cadascuna de les despeses incorregudes, com també les factures i documents que els justifiquen.  
Vuitena. Pagament dels imports  
El pagament de l'import que s'ha de transferir a la conselleria de Medi Ambient, Aigua, Urbanisme i Habitatge pel Ministeri de Medi Ambient es realitzarà en el compte obert a la sucursal del Banc d'Espanya amb el títol Tresoreria General de la Generalitat Valenciana i amb la codificació següent: 6508-1718-39-0666347026.  
Les transferències que la conselleria de Medi Ambient, Aigua, Urbanisme i Habitatge haja de realitzar a CACSA en execució d'aquest conveni es realitzaran en el compte obert en la sucursal del Banc Santander Central Hispano 0290-0560-34-9406522187, a nom de CACSA.  
Si els imports acreditats en les corresponents factures i en els certificats són inferiors a les aportacions realitzades per les parts, la conselleria de Medi Ambient, Aigua, Urbanisme i Habitatge reintegrarà al Ministeri de Medi Ambient la dotació respectiva no utilitzada, en proporció a l'aportació efectuada pel referit departament ministerial per al finançament de la reunió, de conformitat amb aquest conveni.  
La participació de cada administració no podrà superar, en cap cas, el límit fixat en la clàusula quarta.  
Novena. Resolució  
Serà causa de resolució el desistiment del Programa de Nacions Unides per al Medi Ambient i de l'Organització Meteorològica Mundial per al desenvolupament de la reunió, sempre que siga comunicat amb antelació suficient a la realització d'aquesta. En aquest cas s'efectuarà una liquidació de les despeses en què s'haja incorregut per al seu finançament pel Ministeri de Medi Ambient i per la conselleria de Medi Ambient, Aigua, Urbanisme i Habitatge de la Generalitat, d'acord amb les quantitats fixades en la clàusula quarta.  
Deu. Règim jurídic  
El règim jurídic aplicable a aquest conveni és l'establit en el títol I de la Llei 30/1992, de 26 de novembre, de règim jurídic de les administracions públiques i del procediment administratiu comú, i s'hi aplicaran les restants normes de dret administratiu en matèria d'interpretació, modificació i resolució de les qüestions no previstes en el conveni que se subscriu.  
Aquest conveni queda exclòs de l'àmbit d'aplicació del Reial decret legislatiu 2/2000, de 16 de juny, pel qual s'aprova el Text refós de la llei de contractes de les administracions públiques i es regirà per les seues pròpies normes, i s'aplicaran els principis d'aquella llei per a resoldre els dubtes que puga suscitar la seua aplicació.   
Les qüestions litigioses que puguen sorgir en la interpretació, modificació i compliment d'aquest conveni, si no hi ha acord en la Comissió de Seguiment, seran de coneixement i competència de l'ordre jurisdiccional del contenciós administratiu.   
I en prova de conformitat, els intervinents firmen per quadruplicat exemplar en el lloc i la data indicats en l'encapçalament.   
La ministra de Medi Ambient  
Cristina Narbona Ruiz  
El conseller de Medi Ambient, Aigua, Urbanisme i Habitatge  
José Ramón García Antón  
El conseller d'Economia, Hisenda i Ocupació  
Gerardo Camps Devesa  
ANNEX  
REQUERIMENTS I PRESSUPOST NECESSARIS PER A L'ORGANITZACIÓ DE LA 27ª REUNIÓ DEL PLENARI DEL GRUP INTERGOVERNAMENTAL SOBRE CANVI CLIMÀTIC EN EL MUSEU DE CIÈNCIES PRÍNCEP FELIPE DE LA CIUTAT DE LES ARTS I LES CIÈNCIES  
(València, del 12 al 17 de novembre de 2007)  
S'ha d'assegurar la posada a disposició i el funcionament de tots els requeriments, mitjans i serveis generals que es ressenyen a continuació i que seran definits en major detall tècnic per la comissió de seguiment referida en la clàusula sisena:  
I. Mitjans tècnics i equipaments en seu de la reunió  
Sala de plens   
Amb capacitat per a 500-600 assistents, dotada d'equip per a presentacions audiovisuals, interpretació simultània en sis idiomes, sistema de megafonia amb micròfons per a cada delegació, taula de presidència per a 8 persones, faristol per a conferenciants, sistema sense fils i equip de gravació d'àudio i vídeo.  
Tres sales per a reunions   
Cada sala tindrà una capacitat per a 50-60 persones, sistema de megafonia amb micròfons per a cada 2-4 participants, taula de presidència per a 4 persones i equip per a presentacions audiovisuals.   
15 despatxos  
El mobiliari i l'equipament de cada despatx seran detallats per la Comissió de Seguiment.  
Àrea de cibercafé   
10 PC amb accés a Internet, 1 impressora en xarxa i zona sense fils.  
Àrea d'inscripció i punt d'atenció/informació  
Sala de reprografia i distribució de documents   
2-3 fotocopiadores industrials d'alta capacitat, una fotocopiadora en color d'alta velocitat i una impressora en color. El nombre de fotocòpies no podrà excedir 500.000. Mostrador de distribució de documents.  
Sales per als mitjans de comunicació   
Sala de premsa i sales o xicotets espais adequats per a entrevistes. Sistema de difusió per web per a retransmetre la roda de premsa via Internet.  
Personal  
Els mitjans tècnics i l'equipament de la seu de la reunió estaran atesos pel personal tècnic i de manteniment necessari per a garantir el funcionament correcte al llarg de tota la reunió, fins i tot quan aquesta es prolongue en horari nocturn.  
TOTAL CONCEPTE I 796.722 €  
II. Serveis  
Decoració i senyalització  
Tota la zona del Museu de les Ciències que s'utilitze com a Centre de Conferències haurà de disposar d'una decoració i una senyalització exterior i interior homogènia i adequada a les característiques de l'esdeveniment.  
Catering  
Servei d'aigua (botelles individuals que es canviaran cada vegada que calga) en la taula presidencial, en la tribuna d'oradors i per als intèrprets. Servei d'aigua a la sala de plens (3 o 4 fonts), a les 3 sales de reunions i en l'àrea d'oficines (fonts/botelles individuals).   
Es proporcionarà un servei de te i café dues vegades al dia (a mig matí i a mitja de vesprada), durant tots els dies que dure la reunió.  
S'haurà de proveir d'un servei ràpid de sopar fred (entrepans, fruita, refrescos) per a 3-4 nits de la reunió, per a aproximadament uns 400 participants.  
Material de treball per als delegats  
Un bloc de paper per a notes, un bolígraf o llapis i una bossa o carpeta per a guardar documentació. També es lliurarà a cada participant informació sobre facilitats turístiques a València i un mapa de la ciutat.  
Organització d'esdeveniments socials de la reunió  
S'invitarà als participants a un còctel oficial de benvinguda a la reunió.  
Assegurança de responsabilitat civil  
S'assegurarà la formalització d'una assegurança corresponent a una reunió d'aquestes característiques que cobrisca les incidències que puguen presentar-se. L'assegurança haurà d'incloure els participants i les instal·lacions.  
Servei de seguretat i neteja   
TOTAL CONCEPTE II 345.958 €  
III. Imprevistos  
Aquest concepte es dota d'una quantitat corresponent al 10% del total del pressupost.  
TOTAL CONCEPTE III 114.268 €  
TOTAL 1.256.948 €  
Quadre resumit de pressupost:  
CONCEPTE PRESSUPOST  
I. Mitjans tècnics i equipaments en seu de la reunió 796.722 €  
II. Serveis 345.958 €  
III. Imprevistos 114.268 €  
Total 1.256.948 €